b'\n_START_ARTICLE_\nF\xc3\xb8roya Arbei\xc3\xb0sgevarafelag\n_START_PARAGRAPH_\nF\xc3\xb8roya Arbei\xc3\xb0sgevarafelag (F\xc3\xa6r\xc3\xb8ernes Arbejdsgiverforening) forkortet FAG er F\xc3\xa6r\xc3\xb8ernes st\xc3\xb8rste hovedorganisation for arbejdsgivere. Organisationen har i dag 484 medlemmer, heraf 186 direkte indmeldte medlemsvirksomheder og 298 virksomheder, der er tilknyttet via de fire landsforeninger, som er tilsluttet organisationen. Medlemskab kan kun tildeles virksomheder, ikke enkeltpersoner._NEWLINE_Mens parterne i fiskerierhvervet var organiseret p\xc3\xa5 landsplan allerede f\xc3\xb8r 1. Verdenskrig, foregik forhandlingerne mellem de \xc3\xb8vrige arbejdsgivere og arbejdstagere l\xc3\xa6nge p\xc3\xa5 lokalt plan. Siden stiftelsen i 1943 har F\xc3\xb8roya Arbei\xc3\xb0sgevarafelags hovedopgave derfor v\xc3\xa6ret at deltage i l\xc3\xb8nforhandlinger med l\xc3\xb8nmodtagerorganisationerne. Desuden skal F\xc3\xb8roya Arbei\xc3\xb0sgevarafelag p\xc3\xa5virke regelv\xc3\xa6rket for arbejdsmarkedet og erhvervslivet samt fremme arbejdsgivernes interesser i \xc3\xb8vrigt._NEWLINE_F\xc3\xb8roya Arbei\xc3\xb0sgevarafelag st\xc3\xa5r ogs\xc3\xa5 for driften af Vinnuh\xc3\xbasi\xc3\xb0 i T\xc3\xb3rshavn, hvor 16 arbejdslivsorganisationer holder til.'